Βίκτωρ Αμεδαίος Β΄ της Σαρδηνίας

Ο Βίκτωρ Αμεδαίος Β΄ της Σαρδηνίας (14 Μαΐου 1666 – 31 Οκτωβρίου 1732) από τον Οίκο της Σαβοΐας ήταν δούκας της Σαβοΐας (1675 - 1730), έπειτα βασιλιάς της Σικελίας (1713 - 1720) και μετά βασιλιάς της Σαρδηνίας (1720 - 1730). Κατείχε, επίσης, τους τίτλους του μαρκήσιου του Σαλούτσο, δούκα του Μομφερράτου, πρίγκιπα του Πεδεμοντίου, κόμη της Αόστης, του Μοριέν και της Νίκαιας.

Γεννήθηκε στο Τορίνο τον Μάιο του 1666 και ήταν γιος του Δούκα Καρόλου Εμμανουήλ Β΄ της Σαβοΐας και της δεύτερης συζύγου του Μαρίας-Ιωάννας-Μπατίστης της Σαβοΐας-Νεμούρ, κόρης του Καρόλου-Αμεδαίου δούκα του Νεμούρ. Μετά το τέλος του πατέρα του το 1675, η μητέρα του ανέλαβε την αντιβασιλεία, την οποία διατήρησε ως το 1684, όταν και ο Βίκτωρ-Αμεδαίος Β' κατάφερε να την απομακρύνει.

Αφού πολέμησε στον Πόλεμο της Ισπανικής Διαδοχής, έγινε Βασιλιάς της Σικελίας το 1713, όμως αναγκάστηκε να ανταλλάξει το βασίλειο αυτό με εκείνο της Σαρδηνίας. Το 1730 παραιτήθηκε και ο θρόνος πέρασε στο γιο του Κάρολο-Εμμανουήλ Γ΄. Ο Βίκτωρ-Αμεδαίος Β' άφησε μια σημαντική πολιτιστική επιρροή στο Τορίνο αναδιαμορφώνοντας το βασιλικό και άλλα παλάτια και οικοδομώντας την Βασιλική της Σουπέργκα, όπου και βρίσκεται σήμερα η σορός του.

Οικογένεια
Νυμφεύτηκε πρώτα το 1684 την Άννα-Μαρία των Βουρβόνων, κόρη του Φιλίππου Α΄ δούκα της Ορλεάνης και είχε τέκνα:
 Μαρία-Αδελαΐδα 1685–1712, παντρεύτηκε τον Λουδοβίκο των Βουρβόνων δούκα της Βουργουνδίας. Γιος της ήταν ο:
 Λουδοβίκος ΙΕ΄ της Γαλλίας.
 Μαρία Λουίζα (1688–1714). Παντρεύτηκε τον Φίλιππο Ε΄ των Βουρβόνων βασιλιά της Ισπανίας.
 Κάρολος-Εμμανουήλ Γ΄ 1701–1773, δούκας της Σαβοΐας και βασιλιάς της Σαρδηνίας.
 Βίκτωρ Αμεδαίος 1699-1715, απεβίωσε 16 ετών, Μαρία-Άννα 1687-1690, απεβ. 3 ετών.

Το 1728 απεβίωσε η Άννα-Μαρία και ο Βίκτωρ-Αμεδαίος Β΄ έκανε δεύτερο, μοργανατικό γάμο με την Άννα Κανάλις, κυρία των τιμών της μητέρας του και κόρη του Φραντσίσκο-Μαουρίτσιο Κανάλις, κόμη της Κουμιάνα. Ο Βίκτωρ-Αμεδαίος Β΄ παραιτήθηκε υπέρ του γιου του και αποσύρθηκε με τη νέα του σύζυγο στο Σατώ ντε Σαμπερύ· όταν όμως απεβίωσε, ο γιος του φυλάκισε την Άννα και μετά την έκλεισε σε μονή.

Από την ερωμένη του Ιωάννα Μπατίστα ντ'Αλμπέρ ντε Λυύν, διάσημη για την ομορφιά της, είχε φυσικά τέκνα:
 (νόθη) Μαρία-Βικτωρία 1690–1766, παντρεύτηκε τον Πρίγκιπα Βίκτορα-Αμεδαίο Α΄ του Οίκου της Σαβοΐας πρίγκιπα του Καρινιάνο.
 (νόθος) Βίκτωρ-Φραγκίσκος 1694–1762, στρατιωτικός. Νυμφεύτηκε την Μαρία-Λουκρητία Φράνκι ντι Ποντ.

Πρόγονοι

Πηγές
 The Gentleman's and London magazine: or monthly chronologer, 1741-1794, J. Exshaw., 1741
 Chisholm, Hugh, ed. (1911). "Victor Amedeus II.". Encyclopædia Britannica 28 (11th ed.). Cambridge University Press.
 Frézet, Jean: Histoire de la Maison de Savoie, Volume 2, Alliana et Paravia, 1827

 Storrs, Christopher: War, diplomacy and the rise of Savoy, 1690-1720, Cambridge University Press, 1999, ISBN 0-521-55146-3
 Symcox, Geoffrey: Victor Amadeus II: absolutism in the Savoyard State, 1675-1730, University of California Press, 1983, ISBN 978-0-520-04974-1
 Vitelleschi, Marchese: The romance of Savoy, Victor Amadeus II. and his Stuart bride Volume I, Harvard College Library, New York, 1905

Παραπομπές

|-

|-

Βασιλείς της Σαρδηνίας και του Πεδεμοντίου
Βασιλείς της Σικελίας
Οίκος της Σαβοΐας
Δούκες της Σαβοΐας